Z A K LJ U Č C I

s 6. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 18. prosinca 2018. godine

*Upit:*

*Koji dodatak na plaću pripada liječnicima specijalistima radiolozima na poslovima skz u domu zdravlja? Da li je to dodatak od 10% kao i ostalim specijalistima na poslovima skz ili 25% kao intervencijskim radiolozima kao što imaju njihove kolege u bolnici?*

**Zaključak broj 18:**

**Liječnik specijalist radiolog u domu zdravlja kao zdravstveni radnik u poliklinici i domu zdravlja na poslovima specijalističko-konzilijarne zdravstvene zaštite ima pravo na dodatak na plaću s osnova posebnih uvjeta rada od 10%.**

*Upit:*

*Kod nas radnici koji rade samo u jednoj smjeni (I smjena od 7-15 sati) povremeno rade prekovremeno. Da li u tom slučaju osim naknade za prekovremeni rad u visini 50% imaju pravo i na dodatak od 10% za rad u drugoj smjeni iako ne rade u smjenskom radu, a prekovremeno ostaju raditi nakon redovnog radnog vremena koje završava u 15 sati?*

**Zaključak broj 19:**

**Radnici koji rade samo u prvoj smjeni nemaju pravo na uvećanje plaće za smjenski rad.**

*Upit:*

*Da li specijalist pulmolog koji radi bronhoskopije ima pravo na dodatak na uvjete rada od 20% kao intervencijski pulmolog, odnosno koji su uvjeti za dodjeljivanje navedenog dodatka?*

*Da li liječnik specijalist kardiolog koji je počeo s postavljanjem pacemakera ima pravo na dodatak na uvjete rada od 20% kao liječnik specijalist interne medicine- intervencijski kardiolog, odnosno koji su uvjeti za stjecanje navedenog dodatka?*

**Zaključak broj 20:**

**Intervencijski pulmolog i intervencijski kardiolog imaju pravo na dodatak na plaću od 20% za posebne uvjete rada.**

**Povjerenstvo nije nadležno utvrđivati ispunjava li pojedini radnik uvjete predviđene Kolektivnim ugovorom za dodatak na plaću s osnova posebnih uvjeta rada za intervencijskog pulmologa/intervencijskog kardiologa.**

*Upit:*

*Da li se tumačenja Povjerenstva za tumačenje KU izdana za vrijeme važenja ranijih KU mogu primjenjivati i u vrijeme važenja novog KU?*

**Zaključak broj 21:**

**Tumačenja ranijih Povjerenstava odnose se na odredbe Kolektivnog ugovora koje su tumačene i imaju učinke tog Kolektivnog ugovora.**

**Ranija tumačenja predstavljaju pomoć novom Povjerenstvu za tumačenje oko zauzimanja stava o istim pitanjima o kojima je zaključke donijelo prethodno Povjerenstvo za tumačenje.**

*Upit:*

*Imaju li specijalizanti koji promijene boravište ili prebivalište pravo na naknadu za odvojeni život prema članku 65. KU?*

**Zaključak broj 22:**

**Naknada za odvojeni život od obitelji pripada radniku od dana početka rada izvan sjedišta poslodavca do isteka mjeseca u kojem je riješio stambeno pitanje u mjestu rada ili do isteka mjeseca u kojem izjavi da ne želi preseliti obitelj ili odbije ponuđeni stan.**